runetrust/blame-folketinget-dk huggingface dataset:
Sophie Hæstorp Andersen (S), 2002-04-19:
I forhold til barselorlov og pasningsgaranti: Hverken jeg eller Socialdemokratiet er ude på at røre ved det kommunale selvstyre, men det forhindrer jo ikke Folketinget i at lave nogle principper omkring, at man ønsker pasningsgaranti i kommunerne.
Det var det, den socialdemokratisk ledede regering gjorde.
I dag tilbydes pasningsgaranti i 80 pct. af alle de danske kommuner.
Man står også daglig i Folketinget og snakker om, at man vil have kvalitet i folkeskolen, til trods for at der også er grænser for, hvor langt Folketingets kvalitet egentlig kan nå ud i det område.
Det er jo også op til kommunerne at sikre i langt større grad, at der er kvalitet dér.
Men man kan sagtens sende signalerne om det.
Det gjorde man ikke med denne her lov, tværtimod.
Man forringede pasningsgarantien, fordi man samtidig har sendt signaler til kommunerne om, at de skal spare penge, og man har ikke givet sikkerhed for, at en forælder kan få sin orlov senere hen, hvis forældre udskyder orloven.
Flere og flere forældre vælger jo at få et nyt arbejde, og når man skifter arbejdstid eller arbejdsplads, har vi i dag ikke sikkerhed for, at man kan tage sin orlov senere hen. Omkring deltid vil jeg godt lige vende tilbage til det omkring pasningsgaranti.
Ja, børn kan trækkes ud, så der kommer mere plads i daginstitutionerne.
Det er jo ikke det, vi ser, at kommunerne har gjort tidligere.
I de år, hvor der blev færre børn, lukkede man jo bare daginstitutionspladser.
Man brugte det jo f.eks. ikke til at sikre bedre kvalitet i daginstitutionerne.
Nej, man lukkede pladser ned i stedet for.
Det er også det, der forventes at ville ske her.
Ved at flere børn bliver passet hjemme, jamen så griber kommunerne chancen for at lukke pladserne ned frem for at sikre sig, at der bliver plads til nogle andre. Nu er min tid gået.
Louise Frevert (DF), 2002-04-19:
I sin ordførertale talte fru Sophie Hæstorp Andersen meget varmt for, at man skulle være imod tvangsægteskaber.
Jeg vil gerne have et bud på, hvordan Socialdemokratiet havde tænkt sig at dæmme op for lige netop dette fatale problem.
Jann Sjursen (KRF), 2002-04-19:
Jeg giver fru Sophie Hæstorp Andersen fuldstændig ret i, at man godt kan frygte, at kommunerne ikke benytter anledningen, nu hvor barselorloven er blevet forbedret, til at sikre mere kvalitet i daginstitutionerne, og at der kommer flere pladser.
Det er et reelt problem.
Men der, hvor jeg ligesom synes, at - ja, undskyld udtrykket - den socialdemokratiske beton lidt stikker sit hoved frem i fru Sophie Hæstorp Andersens indlæg,
er jo så ved, at det i sig selv bliver et argument for, at vi så ikke skal forbedre barselorloven.
Det er det, jeg vil kalde socialdemokratisk beton, når man ser det også i en debat som denne omkring ligestilling.
Jeg vil så godt give fru Sophie Hæstorp Andersen anledning til at uddybe, om Socialdemokratiet på andre punkter har ændret holdning i forhold til den tid, hvor man sad i regering, når det gælder spørgsmålet om at bekæmpe trafficking og også begrænse prostitutionen i vort samfund, hvor flere af Folketingets partier - Kristeligt Folkeparti ikke mindst - i de forgangne år har fremsat forslag i Folketinget, som er blevet afvist af SR-regeringen.
Troels Lund Poulsen (V), 2002-04-19:
Jeg vil gerne spørge fru Sophie Hæstorp Andersen for anden gang, og jeg håber at få svar denne gang fra fru Sophie Hæstorp Andersen, om Socialdemokratiet mener, at der med den nye barselorlov er tale om en forringelse eller der er tale om en forbedring.
Sophie Hæstorp Andersen (S), 2002-04-19:
Det er en forringelse.
I forhold til tvangsægteskaber: Ud over at vi faktisk på nuværende tidspunkt støtter forslaget om at sætte grænsen for familiesammenføring op til 24 år, så man skal være ældre, før man får en ægtefælle til Danmark, har vi faktisk også, som jeg sagde i min tale, foreslået oprettelse af nogle etniske konsulentteam, der skal tage ud og mægle i konflikter blandt etniske minoriteter, herunder om tvangsægteskaber, ligesom man gør i Københavns Kommune, hvor fru Louise Frevert jo selv sidder i Borgerrepræsentationen.
Nu har man mulighed for at udbrede den model til alle andre kommuner.
vedrørende tvangsægteskaber i hele landet, og vi vil styrke krisetilbuddene til kvinder og børn, der er udsat for vold og tvang i familien, f.eks. gennem oprettelse af midlertidige botilbud.
Vi kan se, at der via satspuljerne nu også er blevet givet midler til, at »Broen« kan gå i gang med at lave de her botilbud, og det støtter vi op om.
Vi vil godt fortsat støtte oplysningskampagner, der vender sig mod vold og tvangsægteskaber, som vi også så den tidligere regering gjorde det, og vi håber meget, at hr. Bertel Haarder og ligestillingsministeren ...
Helle Sjelle (KF), 2002-04-19:
Man prøver helt klart på at fremmane et billede af, at den nuværende regering ikke ønsker ligestilling.
Det er jo ikke sandt.
Men vi er først lige kommet til regeringsmagten, og jeg synes, det virker underligt, at man ikke tidligere har løst alle de her problemer, når de bare lige kan løses med et snuptag.
Sophie Hæstorp Andersen (S), 2002-04-19:
... integrationsministeren og ligestillingsministeren vil følge op på det og sikre, at der fortsat bliver oplysning til forældrene blandt etniske minoriteter om, at det er en dårlig idé at tvinge sine børn ind i et ægteskab, der ikke er interessant for begge parter.
Line Barfod (EL), 2002-04-19:
Jeg kan da godt forstå, hvis hr. Troels Lund Poulsen bliver lidt irriteret over, at vi ikke bare jubler af glæde over hans ordførertale og den redegørelse, der ligger fra ligestillingsministeren, men tillader os at stille spørgsmål om, hvordan de pæne ord hænger sammen med, at regeringen samtidig har gennemført en række love, hvor man direkte i lovforslagene har skrevet, at de vil have negative ligestillingsmæssige konsekvenser.
Når regeringen siger ét, når man laver ligestillingsredegørelse, og noget andet, når man laver de konkrete love, må vi da have lov til at have en debat om det.
Og så ville da være rart, hvis vi også fik nogle svar, herunder på det spørgsmål, jeg stillede før, nemlig om fædrene i forhold til arbejdsgiverne får ret til at holde barsel, eller om det bare er noget, de skal forhandle om, for så ved vi godt, hvordan det går på mange arbejdspladser, hvis der er travlt. Så i forhold til enigheden mellem Enhedslisten og Dansk Folkeparti: Det er selvfølgelig ikke så behageligt for hr. Troels Lund Poulsen at opdage, at der er nogle, der faktisk tager det alvorligt, at vi mener ligestilling, uanset hvilke grupper i samfundet det drejer sig om.
Jeg tror faktisk, at der blandt de fleste partier i Folketinget er enighed om, måske med undtagelse af Venstre - det kan hr. Troels Lund Poulsen jo så opklare - ....
Sophie Hæstorp Andersen (S), 2002-04-19:
Jeg er ikke overraskende enig med fru Anne Baastrup og glæder mig til at høre svaret fra Venstres ordfører.
En bekendt af mig, en ung mand, stod parat til at få sit første barn, havde god tid og varslede sin arbejdsgiver om, at han ønskede at tage barselorlov.
Da det kom dertil, at barnet rent faktisk blev født, kom arbejdsgiveren alligevel og sagde: Åh, nej, er det lige nu, det skal være, er det lige nu, du bliver nødt til at tage fri, er den her barsel nu så nødvendig?
Naser Khader (RV), 2002-04-19:
Jeg synes, at redegørelsen er præget af en kronisk optimisme; vi har allerede ligestilling.
Der er mange gode intentioner og flotte hensigtserklæringer, men de stemmer faktisk ikke overens med det, regeringen i øvrigt foretager sig, eller det, regeringen har foretaget sig på området.
Videnscentret bliver nedlagt, og så laver man også tiltag med hensyn til, at familier skal have penge for at passe børn.
Man skærer på ulandsbistand, selv om man i sidste afsnit nævner noget om, at man vil gøre det bedre for kvinderne i den tredje verden.
Hvordan hænger det sammen?
Troels Lund Poulsen (V), 2002-04-19:
Fra Venstres side lægger vi vægt på, at arbejdsmarkedets parter aktivt bliver inddraget og allerede, som de har udtalt, vil tage aktivt del i denne her debat.
Jeg vil ikke stå her og bekymre mig om, at de ikke vil det.
Jeg har en stor tiltro til, at arbejdsmarkedets parter aktivt deltager.
Såfremt man så på et tidspunkt ikke kommer med nogen forslag, må vi selvfølgelig se på, hvad der kan gøres, men jeg har tiltro til arbejdsmarkedets parter og ved, at de er meget interesserede i at komme med et bud på, hvad der kan gøres bedre. Til fru Sophie Hæstorp Andersen om barselorlov vil jeg sige, at jeg ikke deler den bekymring om, at det bliver et problem for mændene.
Jeg mener, at man i den barselorlov, der er fremsat, sikrer, at orloven både bliver mere fleksibel, at ydelsesniveauet bliver højere end under børnepasningsorloven, og at det bliver en rettighed for den enkelte mand at tage 32 ugers orlov.
Jeg synes, det alt sammen er nogle gode skridt, som gør, at man kan sikre, at familien får mulighed for at have en fornuftig barselorlov, og som også gør, at mænd og kvinder har mulighed for at være sammen med barnet i den første periode af barnets liv.
Til hr. Naser Khaders spørgsmål om kvinder i den tredje verden vil jeg sige til hr. Naser Khader, at det på det område er helt klart, at Udenrigsministeriet samlet har bevilget flere penge til at styrke indsatsen for kvinder i den tredje verden.
Det er hævet over enhver tvivl.
Bent Bøgsted (DF), 2002-04-19:
Jeg ville gerne spørge Venstres ordfører vedrørende hans tale
Den sagde jo egentlig ikke ret meget om, hvad Venstre vil gøre, for at kvinderne kan få den ligestilling, de har behov for.
Det har de gjort gennem de sidste 100 år, men der mangler selvfølgelig stadig væk noget, som vi skal arbejde på.
Jeg tænker især på en stor gruppe, som vi har herhjemme i Danmark, hvor indvandrerkvinderne lider under en totalitær undertrykkelse.
Det er ikke alle indvandrere, der gør det, det skal lige siges, men der er en stor gruppe, der gør, hvor kvinderne er tilbage, hvor kvinderne i Danmark stod for over 100 år siden.
Der savner jeg lidt om, hvad Venstre vil gøre for at opnå kvindefrigørelse på det område, for vi må jo erkende, at indvandrere ikke opnår en fuldstændig integration i Danmark, før kvinderne har den samme frigørelse, som de danske kvinder har.
Anne Baastrup (SF), 2002-04-19:
Hr. Troels Lund Poulsen svarede ikke præcist på spørgsmålet.
For det første: Arbejdsmarkedets parter dækker jo ikke hele arbejdsmarkedet.
Det vil sige, at der stadig væk er uorganiserede arbejdsgivere og uorganiserede arbejdere, og det betyder jo så, at uanset hvor meget arbejdsmarkedets parter rent faktisk gør, så bliver det jo ikke gennemført, så får vi jo ikke den klare lønstatistik.
Mit spørgsmål går konkret til hr. Troels Lund Poulsen: Vil hr. Troels Lund Poulsen i et samarbejde med socialministeren, ministeren for ligestilling, på regeringens indre linjer arbejde for, at regeringen, hvis denne her statistik ikke duer, så gennemfører den kønsopdelte statistik?
Er Venstres ordfører enig med den konservative minister?
Sophie Hæstorp Andersen (S), 2002-04-19:
Hr. Troels Lund Poulsen peger på, at ydelsen i forbindelse med barselorlov er blevet højere for både mænd og kvinder med den nye lov, men er det ikke korrekt, at den nye barselorlov mindsker antallet af uger, der er reserveret for mændene, fra 4 til 2 uger? Er det ikke også rigtigt, at i stedet for at give valgmuligheder til både mænd og kvinder, så vil regeringen nu overlade det til tilfældighederne, om hele orlovsperioden kan benyttes, og det gælder både mænd og kvinder?
Man foreslår, at de orlovsuger, som en mor eller far eventuelt har udskudt til et senere tidspunkt, kan bortfalde fuldstændig, hvis en ny arbejdsgiver i forbindelse med et jobskifte ikke synes, der er grund til at holde orloven.
Det vil sige, hvis vi tager eksemplet før om min bekendte, at én ting er, at han over for sin arbejdsgiver skal argumentere for, at han skal holde barselorlov, når barnet lige er blevet født, men skulle han gå hen og skifte job, så kan den udsatte orlov, han har ventet på at tage, fuldstændig bortfalde, hvis den nye arbejdsgiver synes, at den er en dårlig idé.
Mette Frederiksen (S), 2002-04-19:
Det er jo interessante udtalelser fra Venstre, at man gennemfører en række forholdsvis store lovændringer uden at gøre sig én eneste overvejelse om, hvilken betydning de lovændringer får for kvinder og mænd i Danmark.
Det er da en interessant udtalelse.
Det er da interessant, at Venstre er med til at gennemføre en forringelse af barselorloven, hvor man konsekvent stiller fædrene dårligt, hvor der ikke med så meget som et ord er nævnt behovet for, at folk kan få deres børn passet, og at man samtidig tilsidesætter alle behov og ønsker om at sikre ligeløn mellem mænd og kvinder.
Det er da interessant. Jeg kunne tidligere forstå på hr. Troels Lund Poulsen, at man var interesseret i, at lovgivningen skulle give lige muligheder for mænd og kvinder i Danmark.
Kunne vi ikke godt, især i betragtning af, at vi ikke har hørt det før, bare få et eneste eksempel på, hvordan Venstre vil sikre, at danske mænd og kvinder står lige ifølge loven?
Troels Lund Poulsen (V), 2002-04-19:
Først et svar til hr. Bent Bøgsted om indvandrerkvinder, og hvad Venstre har tænkt sig at gøre i den forbindelse.
Der vil jeg meget gerne sige klart til hr. Bent Bøgsted, at det, som Venstre vil sikre, er forslag til at styrke integrationen, og vi har allerede fremsat dem.
For Venstre er det utrolig vigtigt, at vi får danske kvinder på arbejdsmarkedet, men så sandelig også kvinder med anden etnisk baggrund.
Jeg deler ikke nødvendigvis hr. Bent Bøgsteds opfattelse
Der er visse grupper af kvinder, vil jeg sige til hr. Bent Bøgsted, som ville have godt af at komme på arbejdsmarkedet, og det er det, som vi skal sikre. Til fru Anne Baastrup, som er meget interesseret, og som forlanger et klart svar, vil jeg sige: Jeg gav et klart svar til fru Anne Baastrup.
Hvad enten hun ryster på hovedet eller ej, gav jeg et meget klart svar, nemlig at jeg ønsker at afvente situationen, og så kommer vi til at have de drøftelser senere.
Jeg ønsker, at arbejdsmarkedets parter nu får lov til at være aktive i den her proces.
Hvad enten fru Anne Baastrup ryster på hovedet eller ej, så er det det, som jeg afventer.
Så må vi se, om det bliver nødvendigt at lave andre foranstaltninger, men det vil jeg ikke stå og afgøre i dag.
Til fru Sophie Hæstorp Andersen, der gør sig en lang række betragtninger om barselorlov, vil jeg sige: For Venstre har det jo været en mærkesag gennem lang tid at sikre en barselorlov.
Jeg har noteret mig, at Socialdemokratiet har været meget betænkelig ved at indføre en barselorlov og først meget sent i processen kom til den erkendelse, at det var en god idé.
Jeg synes, at der er tale om et meget stort fremskridt, når man får en barselorlov, som bliver fleksibel, og som gør, at man får en længere orlov, hvor man kan være længere tid sammen med sit barn.
Så noterer jeg mig også, og det vil jeg sige til fru Sophie Hæstorp Andersen, at der bliver en rettighed for den enkelte mand til at tage 32 ugers orlov, og det synes jeg er en ting, man skal glæde sig over.
Det vigtigste for Venstre bliver at sikre, at vi får en barselorlov, som bliver til gavn for både mænd og kvinder, og det er sket.
Naser Khader (RV), 2002-04-19:
Jeg fik ikke ordentligt svar tidligere.
Det første spørgsmål var: Hvordan hænger de dér meget fine hensigtserklæringer sammen med regeringens politik på området? Og jeg nævnte nogle områder tidligere. Det andet er i forhold til kvinder i den tredje verden.
Venstres ordfører siger, at man vil gøre noget i forhold til kvinder i den tredje verden.
Hvad vil man gøre konkret?
Det, jeg kan se man konkret har gjort, er, at man har beskåret Befolkningsfonden fra 200 mio. kr. til 170 mio. kr., og det er en fond, der er rettet især mod kvinder.
Ngo-virksomhed er især projekter rettet mod kvinder.
Man har beskåret en masse projekter, der retter sig mod aids- og hiv-bekæmpelse, og meget af det er også rettet mod kvinder.
Det vil jeg gerne have konkrete svar på.
Bent Bøgsted (DF), 2002-04-19:
Det er da rart, at Venstres ordfører er enig med mig i, at det ikke er alle indvandrerkvinder, der er undertrykte.
Det gjorde jeg også Venstres ordfører opmærksom på i mit korte spørgsmål.
Jeg sagde, at der var en stor gruppe indvandrerkvinder, der var undertrykte.
Jeg sagde ikke, at det var alle indvandrerkvinder.
For jeg erkender så sandelig, at der er mange indvandrere, der har et godt samspil mellem mand og kvinde, og hvor kvinden er frigjort.
Det er absolut sådan, og det er jeg enig i.
Men det var den gruppe, der oplevede
stor undertrykkelse, jeg talte om.
Og jeg tror ikke, at Venstres ordfører kan være uenig med mig i, at det er en stor gruppe, der bør gøres en indsats for.
At kvinderne kommer ud på arbejdsmarkedet, er ikke ensbetydende med, at de opnår en fuldstændig integration i Danmark.
Det er også et spørgsmål om, hvordan deres familieliv er bagefter.
For hvad hjælper det, at de er ude på arbejdsmarkedet, når de kommer hjem og så bliver undertrykt af manden?
Så det er ikke bare indvandrere, der undertrykker deres kvinder.
Der er også danske mænd, som gør det.
Sophie Hæstorp Andersen (S), 2002-04-19:
Det er jo så som så med fleksibiliteten i en barselorlov, hvor man samtidig benytter sig af chancen til at fortælle kommunerne, at nu kan de skære ned på daginstitutionsområdet.
Det bliver knap så fleksibelt, hvornår man kan komme tilbage
på arbejdsmarkedet, og hvornår man kan tage orlov osv., hvis der reelt ikke er nogen børnepasning at få. Men jeg vil også godt lige følge lidt op på fru Anne Baastrup, for jeg synes heller ikke, at hun fik et ordentligt svar.
Jeg har også stillet nogle § 20-spørgsmål om det.
Det lyder nu fra hr. Troels Lund Poulsen, at man vil analysere, at man vil følge området tæt, og at man forventer, at arbejdsmarkedets parter vil gøre noget. Men nu er der gået 25 år, og der er stadig væk intet sket.
Hvor lang tid er Venstre villig til at vente på, at arbejdsmarkedets parter finder ud af det her, før man vil gribe ind og lave et lovforslag sammen med socialministeren om at sikre kønsopdelt lønstatistik?
Troels Lund Poulsen (V), 2002-04-19:
Først et svar til hr. Bent Bøgsted: Det glæder mig, at debatten har afklaret, at vi i bund og grund nok ikke ser så forskelligt på tingene.
Men til hr. Bent Bøgsted vil jeg også gøre den bemærkning, at for Venstre er det utrolig vigtigt, at vi får kvinderne gjort aktive på arbejdsmarkedet, hvad enten det er danske kvinder eller kvinder med en anden etnisk baggrund. Så vil jeg sige til hr. Bent Bøgsted, at traditionerne jo også er forskellige, alt efter om man kommer fra Jylland eller Sjælland, eller om man kommer fra Pakistan.
Det, som jeg synes er meget vigtigt, og det er også det signal, der skal sendes fra Folketinget, er, at når man er i Danmark, så overholder man selvfølgelig den danske lovgivning.
Det er det, som bliver centralt i den debat.
Til hr. Naser Khader vil jeg sige, at Udenrigsministeriet jo har gjort meget for at sikre kvinder i den tredje verden, bl.a. er der afsat 70 mio. kr. til specielle projekter for kvinder i udviklingslandene
, og dermed er man med til at opprioritere kvinderne.
Hvordan de rent konkret bliver udmøntet, vil jeg gerne forklare hr. Naser Khader senere, men jeg tror ikke, at tiden tillader det i dag.
Anne Baastrup (SF), 2002-04-19:
Venstre har altid i ligestillingsdebatten været meget langsom, meget, meget langsom.
Og det er nu blevet konstateret.
Der er ikke enighed, og der er ikke fodslag i regeringen på det her punkt.
Venstres ordfører vil ikke støtte ligestillingsministeren i forsøget på at få kønsopdelt lønstatistik, hvis arbejdsmarkedets parter ikke kan finde ud af det.
Så er der et andet spørgsmål.
Venstre mener ikke, at den her forlængede barselorlov vil skævvride ligestillingen.
Det mener ligestillingsministeren, og her er hendes udsagn: Jeg vil ikke benægte, at en forlænget barselorlov vil skævvride ligestillingen.
Det vil den, for vi må nok se i øjnene, at det bliver kvinder, der tager den største del af orloven.
Vil Venstres ordfører støtte ligestillingsministeren på de indre linjer i forsøget på at få en sådan central barselfond?
Line Barfod (EL), 2002-04-19:
Nu er lang tid jo et relativt begreb.
Jeg tror, det er i omkring 1 år, at det har været en mærkesag for Venstre, mens andre partier har kæmpet for det i noget længere tid.
Men har vi så fået den her bedre barselorlov?
Venstres ordfører siger, at fædrene nu har fået ret til barsel.
Det er også i forlængelse af de spørgsmål, fru Sophie Hæstorp Andersen stillede.
Så lige til det her om indvandrerkvinder, hvor jeg er enig med hr. Bent Bøgsted i, at der er et stort problem, både for kvinder, der er gift med en indvandrer, og for kvinder, der er hentet hertil af danske mænd.
Der siger hr. Troels Lund Poulsen, at de skal overholde landets love, og det er vi selvfølgelig helt enige om.
Problemet er, at meget undertrykkelse altså ikke er lovreguleret. Der er forbud mod vold, det er klart.
Men den psykiske undertrykkelse og det, at man holder kvinden hjemme, det er ikke lovreguleret.
Hvad vil Venstre gøre her?
Troels Lund Poulsen (V), 2002-04-19:
Først til fru Anne Baastrup og spørgsmålet om, hvorvidt jeg er enig med ministeren eller ej.
Til det kan jeg sige, at jeg synes, at vi, hvad angår lige løn, nu må afvente og se det arbejde, der er gået i gang med arbejdsmarkedets parter.
Jeg har den opfattelse, at det på et tidspunkt kan være nødvendigt at se på nogle nye løsningsforslag, såfremt arbejdsmarkedets parter ikke spiller aktivt ind. Men jeg har en anden tilgang til verden end fru Anne Baastrup, som altid fokuserer på det negative og det triste frem for at glæde sig over, at vi nu faktisk oplever fremskridt på det her område.
I forhold til barselorloven vil jeg sige, at det for Venstre har været en mærkesag at sikre, at vi har fået indført barselorloven, og det står jeg naturligvis og glæder mig over i dag.
Men jeg kan samtidig konstatere, at nogle af de partier, som i dag har meget travlt med at kritisere barselorloven, jo før har været meget aktive i forhold til at arbejde for den, men de har så svært ved at argumentere for det. Så til fru Line Barfod
: Hvad er lang tid?
Jeg skal ikke her stå og definere, hvor lang tid Venstre har arbejdet for det, men det kan konstateres, at Venstre i sidste folketingssamling har arbejdet for barselorloven og har præsenteret et forslag til barselorlov, og der må jeg så bare sige, at det i dag glæder mig, at jeg kan høre, at der er tilslutning til det forslag selv også fra Enhedslisten.
Hr. Bent Bøgsted spørger om undertrykkelse, og jeg kan forstå, at fru Line Barfod nu har lavet en alliance med Dansk Folkeparti om, at man mener, at der er et meget stort problem med indvandrerkvinder, der ikke er aktive på arbejdsmarkedet.
Der vil jeg da sige til fru Line Barfod, at en af de ting, vi bliver nødt til at bruge for at undgå den psykiske undertrykkelse, som fru Line Barfod snakker om, bl.a. er oplysning. Oplysning er jo en af måderne.
Det er også den, vi skal sikre.
Og så er det at fortælle om de danske værdier, og om, hvordan det danske samfund fungerer.
Det tror jeg bedst sker på arbejdsmarkedet.
Det sker ikke i de private hjem.
Og det er det, som Venstre vil arbejde for, og det er også derfor, at jeg har fokuseret meget på arbejdsmarkedet.
Men jeg konstaterer selvfølgelig bare, at Enhedslisten og Dansk Folkeparti nu har fundet sammen i holdningen om, at det er et stort problem.